Document ID: 32004L0070

Οδηγία 2004/70/ΕΚ της Επιτροπής
της 28ης Απριλίου 2004
για την τροποποίηση της οδηγίας 2000/29/ΕΚ περί μέτρων κατά της εισαγωγής στην Κοινότητα οργανισμών επιβλαλών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, μέτρων κατά της εισαγωγής στην Κοινότητα οργανισμών επιβλαλών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), και ιδίως το άρθρο 14 δεύτερη παράγραφος στοιχεία γ) και δ),
Εκτιμώντας τα ακόλουθα:
(1) Το άρθρο 20 της πράξης προσχώρησης του 2003 αναφέρεται στο παράρτημα II της εν λόγω πράξης, το οποίο περιέχει προσαρμογές στο κοινοτικό κεκτημένο που απαιτούνται από την προσχώρηση. Ωστόσο, το παράρτημα II λαμβάνει υπόψη κατ αρχήν μόνο τις προσαρμογές στις πράξεις που εκδόθηκαν πριν από την καταληκτική ημερομηνία των διαπραγματεύσεων για την προσχώρηση, δηλαδή πριν από την 1η Νοεμβρίου 2002.
(2) Είναι απαραίτητο, ωστόσο, να γίνουν πρόσθετες προσαρμογές στο κοινοτικό κεκτημένο, ιδίως σε πράξεις που εκδόθηκαν μετά την προαναφερόμενη ημερομηνία καθώς και σε πράξεις που δεν μπορούσαν να περιληφθούν στο παράρτημα ΙΙ ή οι οποίες, επειδή μεταβλήθηκαν οι περιστάσεις, χρειάζονται νέες προσαρμογές.
(3) Η οδηγία 2000/29/EΚ τροποποιήθηκε αρκετές φορές μετά από την 1η Νοεμβρίου 2002 όσον αφορά ορισμένες διατάξεις της που προσαρμόστηκαν βάσει της πράξης προσχώρησης του 2003.
(4) Με την πράξη προσχώρησης του 2003 χορηγήθηκε στη Λιθουανία το καθεστώς της προστατευόμενης περιοχής όσον αφορά τον ιό της νεκρωτικής κίτρινης κηλίδωσης των τεύτλων για περιορισμένη χρονική περίοδο που λήγει στις 31 Μαρτίου 2006. Ενδείκνυται να τροποποιηθεί το κείμενο του παραρτήματος IV ώστε να αντικατοπτρίζει τις αλλαγές που επέφερε η πράξη προσχώρησης.
(5) Με την πράξη προσχώρησης του 2003 χορηγήθηκε στη Λεττονία, στη Σλοβενία και στη Σλοβακία το καθεστώς της προστατευόμενης περιοχής όσον αφορά την Globodera pallida (Stone) Behrens για περιορισμένη χρονική περίοδο που λήγει στις 31 Μαρτίου 2006. Ενδείκνυται να τροποποιηθεί το κείμενο του παραρτήματος IV ώστε να αντικατοπτρίζει τις αλλαγές που επέφερε η πράξη προσχώρησης.
(6) Με την πράξη προσχώρησης του του 2003 χορηγήθηκε στη Μάλτα καθεστώς προστατευόμενης περιοχής όσον αφορά τον ιό Citrus tristeza (ευρωπαϊκά στελέχη) για περιορισμένη χρονική περίοδο που λήγει στις 31 Μαρτίου 2006. Ενδείκνυται να τροποποιηθεί το κείμενο του παραρτήματος IV ώστε να αντικατοπτρίζει τις αλλαγές που επέφερε η πράξη προσχώρησης.
(7) Για λόγους σαφήνειας είναι σκόπιμο να συμπεριληφθούν σε ένα κείμενο ορισμένες από τις τροποποιήσεις που έγιναν από την 1η Νοεμβρίου του 2002 και μετά. Στα κράτη μέλη θα πρέπει να δοθεί η κατάλληλη χρονική περίοδος ώστε να ενσωματώσουν εκείνες τις διατάξεις της παρούσας οδηγίας οι οποίες δεν αντικατοπτρίζουν ισχύουσα νομοθεσία.
(8) Συνεπώς η οδηγία 2000/29/ΕΚ πρέπει να τροποποιηθεί ανάλογα.
(9) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 2000/29/ΕΚ τροποποιείται ως εξής:
1. Τα παραρτήματα I, II, III και IV τροποποιούνται σύμφωνα με το παράρτημα Ι της παρούσας οδηγίας.
2. Το μέρος B του παραρτήματος IV τροποποιείται σύμφωνα με το παράρτημα ΙΙ της παρούσας οδηγίας.
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με το παράρτημα ΙΙ της παρούσας οδηγίας το αργότερο την 1η Ιουνίου 2004. Κοινοποιούν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ των εν λόγω διατάξεων και της παρούσας οδηγίας.
Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.
Άρθρο 3
Η παρούσα οδηγία τίθεται σε ισχύ, με την επιφύλαξη της έναρξης ισχύος της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, από την ημερομηνία έναρξης ισχύος της εν λόγω συνθήκης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 28 Απριλίου 2004.

Labels: 20
16
6